लीला को अपना सच्चा साथी जयंत सिन्हा उर्फ जैज़ (फारुख़ शेख़) में मिलता है जो एक रिटायर्ड फोटोग्राफर और विदुर हैं.अमाया को भी जैज़ पसंद है लेकिन जब उसे पता चलता है कि उसकी मां और जैज़ शादी के बारे में सोच रहे हैं तो उसकी पसंद नापसंद में बदल जाती है.अमाया और जैज़ के बीच टेंशन बढ़ता जाता है.इस बीच अमाया अपनी मां से भी बद्तमीज़ी करने लगती है.तो क्या लीला और जैज़ शादी कर पाते हैं या फिर वो अमाया की खुशी के लिए अपना प्यार कुरबान कर देते हैं?गीता सिंह और अविनाश कुमार सिंह की कहानी संवेदनशील हो सकती है पर एक ही ट्रैक पर टिके रहने के कारण नियमित सिनेमा प्रेमी की पसंद शायद ना बन पाए.पटकथा में कुछ दिल को छू जाने वाले पल हैं लेकिन बात फिर वही है कि एक ही मुद्दे पर चलने के कारण दर्शक पता नहीं कितना पसंद कर पाएंगे? इस हिसाब से फिल्म के फेस्टिवल सर्किट में चलने की संभावना ज्यादा है.फिल्म में अमाया के डर को बहुत अच्छे से स्थापित नहीं किया गया,वो डर जिसके कारण वो अपनी मां और जैज़ की शादी के इरादे से खुश नहीं है.ड्रामा एक ही लोकेशन (कॉफी शॉप और लीला के घर)पर ही घूमता है इसलिए थोड़ा उबाऊ होने लगता है.फिल्म का अंत थोड़ा विचित्र है .अविनाश कुमार सिंह,गीता सिंह और विकास चंद्रा के संवाद काफी सहज है. दीप्ति नवल ने बहुत अच्छा काम किया है.अपने किरदार को बहुत खूबसूरती से अंडर प्ले किया है.फारुख़ शेख़ एकदम रियल थे.स्वरा भास्कर द्वारा निभाया गया अमाया का किरदार तारीफ के काबिल है.अमाला अक्कीनेनी छोटे से रोल में भी बढ़िया थी.राघव के रोल में सिद्धांत कारनिक जमे लेकिन बतौर हीरो कुछ मज़ा नहीं आया.कहानी के चयन में अविनाश कुमार सिंह शायद थोड़े लड़खड़ाए लेकिन उनका निर्देशन बहुत अच्छा है.तेज़ गति से कहानी कहने के कारण दर्शकों को बांधे रखने में कामयाब होते हैं.इंद्रनील हरिहरण का संगीत और पूनम हरिहरण के गीत चलने योग्य है. रामश्रेयश राव का कैमरा प्रभावित करता है.कुल मिलाकर लिसन...अमाया एक संवेदनशील फिल्म है लेकिन बॉक्स ऑफिस पर कमाल करेगी ऐसा कहना मुश्किल है.